**Umsögn um (2.) breytingu á 1266/2017**

Ég vil í upphafi benda á að einungis hefur verið brugðist við hluta áður innsendra athugasemda hagsmunaaðila vegna reglugerðar nr. 1266/2017.

**Takmörkun á hámarksafgreiðslu eftirritunarskyldra lyfja**

Rétt er að benda ráðuneytinu á að ekki eru endilega fáanlegar á markaði á Íslandi litlar pakkningar sem uppfylla ákvæði um 30 daga notkun. Það kallar á að lyfjafræðingar rjúfi stærri pakkningar sem er að jafnaði óheimilt.

Ákvörðunin mun að óbreyttu hafa í för með sér aukinn kostnað fyrir sjúklinga og fyrir ríkið vegna þess að minni pakkningar eru almennt óhagkvæmari en þær stærri. Ákvæðið getur leitt til óljósari meðferðarfyrirmæla eins og *„Takist samkvæmt meðferðarleiðbeiningum læknis*“. Skammtaleiðbeiningar á verkjalyfjum eru oft tengdar mati sjúklings á þörf fyrir verkjastillingu „*1-2 töflur í senn við verkjum mest 8 töflur á sólarhring*“ og *„1 tafla í senn við gegnumbrotsverkjum“* svo dæmi séu tekin. Ákvörðunin kallar því á staðlaðar meðferðarleiðbeiningar og betra skapalón til útreiknings dagskammta í lyfseðlakerfum lækna (Sögu, Díönu). Að öðrum kosti er ákveðin hætta á því að oftar sé miðað við mestu mögulegu notkun lyfsins til að lágmarka „óþörf“ samskipti sjúklinga og lækna í þegar ofsetnu heilbrigðiskerfi. Ákvörðunin getur í auknum mæli sett lyfjafræðinga í apótekum í stöðu þess sem stýrir meðferð (neitar eða heimilar afgreiðslu lyfseðils, ákvarðar pakkningastærð til afgeiðslu o.s.frv). 25 daga reglan er enn meira íþyngjandi og gerir ráð fyrir því að aðgengi að lyfjabúð sé ekki vandamál en svo háttar ekki til í strjálbýlinu.

**Afgreiðsla lyfja úr ATC-flokki N06BA01 og N06BA04 verði bundin við lyfjskírteini**

Reglan um að binda afgreiðslu lyfja úr ofangreindum lyfjaflokkum við að lyfjaskírteini frá Sjúkratryggingum sé í gildi er ekki skynsamleg. Þarna á að gera apótekum skylt að neita sjúklingum um afgreiðslu lyfseðla sem hafa verið gefnir út af læknum með gilt leyfi til að ávísa viðkomandi lyfjum til meðferðar við viðurkenndum ábendingum, af því íslenska ríkið vill ekki að sjúklingar fái lyfin nema ríkið niðurgreiði þau. Rétt er að benda á að þetta þýðir að sjúklingar geta t.d. ekki prófað viðkomandi lyf nema fyrir liggi lyfjaskírteini þó ekki liggi fyrir endanleg ákvörðun um hvort sjúklingur þoli lyfin eða þau gagnist honum. Í dag er afgreiðsla lyfja úr þessum lyfjaflokkum þegar háð fjárhagslegum takmörkunum með útgáfu lyfjaskírteina frá Sjúkratryggingum og ávísunin þá bundin við mest þrjá lækna.

Ég óttast að þarna sé á ferðinni enn eitt vindhöggið í baráttu gegn misnotkun lyfja úr þessum lyfjaflokkum og til þess fallið að gera þeim sem þurfa og vilja og eiga að vera á viðkomandi lyfjum enn erfiðara fyrir og nóg samt.

Með góðum kveðjum af Skaga

Ólafur Adolfsson lyfsali